Virolainen SuPerAlko on voittanut Alkon tavaramerkkikiistassa.

Alko haastoi SuPerAlkon oikeuteen vuonna 2013 alko-sanan käytöstä tavaramerkissä. Alko katsoi yrityksen suunnanneen markkinointinsa erityisesti suomalaisille. Tästä olivat osoituksena Alkon mukaan muun muassa yrityksen suomenkieliset verkkosivut.

SuPerAlko kertoo tiedotteessaan Alkon vaatimusten kaatuneen käräjäoikeudessa.

”Oikeuden päätös oli järjen voitto. Päätös vahvisti, että voimme jatkossakin palvella suomalaisia matkailijoita parhaalla mahdollisella tavalla. Suomalaiset matkailijat ovat SuPerAlkon tärkein ulkomainen asiakasryhmä ja he arvostavat palvelua äidinkielellään niin myymälässämme kuin verkkosivuillamme. Toimintamme jatkuu ennallaan ja nyt sille on Suomesta oikeudenkin tuki”, toteaa SuPerAlkon omistavan Aldar Eesti -yhtiön hallintoneuvoston jäsen Riho Maurer.

”Monet suomalaiset ovat kyllästyneet kalliiseen alkoholimonopoliin ja nämä suomalaisen Alkon vaatimukset olivat suomeksi sanottuna täysin käsittämättömiä”, hän jatkaa.

Alko-tavaramerkki on rekisteröity Suomeen ja SuPerAlko Viroon.

”Suomalaisen Alkon johto on ollut meistä tietoinen alusta asti ja osa johdosta on jopa vieraillut SuPerAlko-myymälässä. Olemme jopa kahvitelleet yhdessä. Nyt he sitten yhtäkkiä lähes 15 vuoden jälkeen väittivät, etteivät he aikaisemmin ole tienneet olemassaolostamme”, Maurer ihmettelee.

Hänen mukaansa oikeudenkäyntikulut maksaa loppujen lopuksi suomalainen asiakas

”Oikeudenkäynnit ovat valitettavia sillä niillä on korkeat kustannukset kaikille osapuolille. Toki Suomen valtion omistamalla Alkolla on enemmän rahaa käyttää oikeudenkäyntikuluihin, mutta viime kädessä kuluttajat joutuvat nekin maksamaan.”